Den 24-årige mand er fængslet for at have stukket en 23-årig mand fra Nørresundby to gange i maveregionen. Den 23-årige blev lørdag morgen meldt uden for livsfare. De to unge mænd havde tidligere på natten været oppe at slås ved Jomfru Ane Gade i Aalborg. - En patrulje stoppede slagsmålet, de fik en bøde hver, og de blev sendt i hver sin retning, fortalte vagtchefen ved Nordjyllands Politi lørdag morgen til tv2nord.dk. Men omkring 20 minutter efter bøderne blev den 23-årige mand og hans kammerat indhentet af den 24-årige, der i mellemtiden havde fået fat på en kniv. Lige på den anden side af broen til Nørresundbysiden stak den 24-årige den 23-årige to gange i maveregionen. En mindre del af Limfjordsbroen var i nat kortvarigt afspærret, mens politiets hunde undersøgte området.

Referat:
En 24-årig mand er lørdag varetægtsfængslet i 14 dage for knivstikkeri. Grundlovsforhøret foregik bag lukkede døre.